                     Incendiu de la o sobă supraîncălzită

       Un incendiu care a izbucnit la proprietatea lui B.C. din comuna Nalbant, judetul Tulcea, a fost anunţat prin intermediul numărului de urgenţă 112,  luni 28 noiembrie a.c., ora 19.29. 

         S-a deplasat cu două autospeciale cu apă si spumă pentru localizarea si lichidarea incendiului, Detaşamentul de Pompieri Tulcea, care ajuns la faţa locului a  constatat că focul se manifesta nivelul acoperişului imobilului.  

         În urma intervenţiei, incendiul a fost stins, acesta mistuind cca. 10 m.p. din acoperişul învelit cu stuf.

         Cauza probabilă a izbucnirii incendiului a fost mijlocul de încălzire (sobă) nesupravegheat şi supraîncălzit.

        Atenţie la viaţa şi bunurile dumneavoastră!
       Deoarece, în sezonul rece o mare parte a incendiilor se produc la gospodăriile cetăţeneşti şi au la origine, de cele mai multe ori, neglijenţa umană se impune ca fiecare cetăţean să dovedească mai multă responsabilitate în acţiunile proprii, să-şi însuşească normele de prevenire a incendiilor, să le transmită pe orice cale şi altora şi să ia atitudine împotriva celor care le încalcă. Pentru înlăturarea pericolului de incendiu care poate să apară la sobe, specialiştii Inspecţiei de Prevenire din cadrul  ISU ,,Delta” al judeţului Tulcea recomandă câteva măsuri de prevenire specifice:

•verificarea cu grijă a sobelor, canalelor şi coşurilor de evacuare a fumului, pentru ca acestea să nu prezinte fisuri care să permită scânteilor să incendieze materialele combustibile din apropiere;

•tencuirea şi văruirea părţii din pod a coşului de fum, în scopul sesizării imediate a fisurilor (căldura sau scânteile care ies prin fisurile unui coş de fum deteriorat prin cutremure, vibraţii, alunecări de tren etc. ori datorită vechimii imobilului constituie surse de aprindere, dacă în zona lor există elemente de construcţie sau structuri din lemn: grinzi, bârne, suport acoperiş etc.);

•curăţarea canalelor şi coşurilor de fum premergător sezonului rece (scânteile şi particulele aprinse ce ies pe coş pot ajunge la distanţe de 25 - 30 m şi sunt sursele care generează cel mai frecvent incendii);

•la trecerea prin planşee,  zidăria coşului se va îngroşa cu un strat de 25 cm, lăsându-se un spaţiu de 20 cm între această zidărie şi elementele combustibile ale planşeului;

•distanţa dintre faţa exterioară a coşurilor şi elementele combustibile ale acoperişului nu trebuie să fie mai mică de 10 cm;

•montarea pe pardoseală, în faţa uşii de alimentare cu combustibil, a unei bucăţi de tablă cu dimensiuni de 0,50 x 0,70 m;

•nu se vor introduce în sobe lemne cu lungimea mai mare decât focarul, nu se va lăsa uşa de la focar deschisă şi nu vor fi supraîncălzite sobele;

•nu vor fi lăsaţi nesupravegheaţi copiii în încăperi unde sunt în funcţiune mijloace de încălzit.

Pentru mijloacele de încălzit locale sau centrale care folosesc combustibil lichid, recomandăm următoarele măsuri:

•verificarea etanşeităţii conductelor de alimentare cu combustibil;

•interzicerea supraalimentării cu combustibil;

•alimentarea cu combustibil atunci când mijlocul de încălzire nu este în stare de funcţionare;

•curăţarea periodică a conductelor de alimentare şi a duzelor de pulverizare.

O altă cauză frecventă de incendii în acest sezon este reprezentată de exploatarea necorespunzătoare a aparatelor electrice de încălzire şi a instalaţiilor electrice, pentru a căror evitare trebuie luate următoarele măsuri:

•nu vor fi utilizate instalaţii electrice defecte, montate direct pe materiale combustibile, cu improvizaţii, cu legături electrice neacoperite de material electroizolant etc.;

•reparaţiile la instalaţiile electrice vor fi executate doar de personal autorizat;

•nu vor fi suprasolicitate circuitele electrice prin racordarea unor consumatori electrici care depăşesc puterea nominală a acestora;

•nu vor fi utilizate mijloace electrice de încălzire locală improvizate;

•vor fi supravegheate permanent mijloacele de încălzire electrice aflate în funcţiune, chiar dacă sunt prevăzute cu mijloace de protecţie (termostat), deoarece acestea pot să nu funcţioneze la parametrii prevăzuţi şi vor fi deconectate în cazul în care apar defecţiuni;

•reşourile constituie o sursă frecventă de aprindere prin plasarea lor necorespunzătoare sub birouri, rafturi, tejghele, unde probabilitatea de a intra în contact cu materiale combustibile (textile, hârtie, lemn etc.) este foarte mare;

•reşourile improvizate şi artizanale prezintă risc deosebit datorită puterii mari a acestora şi a deficienţelor pe circuitele de alimentare, aspecte care conduc la suprasolicitarea instalaţiei electrice la care sunt racordate (conductori, prize, ştechere etc.).

       Din păcate, majoritatea acestor incendii se soldează adesea cu tragedii: pierderi de vieţi omeneşti, răniri grave şi distrugeri importante de bunuri materiale, afectând în special persoanele în vârstă sau singure.

Respectând aceste sfaturi, vă salvaţi viaţa şi bunurile!

